Morten Bødskov (S), 2004-01-30:
Indledningsvis vil vi fra Socialdemokratiets side også starte med at sige, at vi finder det stærkt tilfredsstillende, at justitsministeren har tilkendegivet, at man vil lade Jens Peter Christensen-udvalget se på de her spørgsmål, som er meget væsentlige.
I Socialdemokratiet deler vi den opfattelse, at det er meget væsentligt at offentligt ansatte sikres deres ret til reel ytringsfrihed.
Når offentligt ansattes ytringsfrihed er særlig vigtig, er det ikke kun, fordi de skal have mulighed for at ytre sig på lige fod med andre i dette samfund, det skal de naturligvis, men deres ytringsfrihed er en forudsætning for at give borgerne adgang til de synspunkter, som de offentligt ansatte har på baggrund af deres særlige viden og sagkundskab, ved at de netop er offentligt ansatte.
Hensynet til den offentlige debat og den demokratiske styreform taler med stor vægt imod retlige og faktiske begrænsninger i offentligt ansattes ytringsfrihed.
Vi opfatter det i Socialdemokratiet som værende af stor samfundsmæssig værdi, at den offentlige debat kan løftes såvel i kvalitet som i bredde, netop hvis gruppen af offentligt ansatte deltager aktivt i samfundsdebatten.
Det er derfor også dybt bekymrende for os og derfor også for åbenheden og for demokratiet, når vi ser eksempler på begrænsninger fra politisk eller administrativ ledelses side i den offentlige forvaltning ved, at man forsøger at forhindre offentligt ansatte i at benytte sig af deres ytringsfrihed.
På lignende måde ser vi med dyb bekymring på, når der opstår enkeltsager, hvor politisk valgte og administrative ledere misbruger et offentligt hverv.
Så til trods for, at vi i Danmark har en velfungerende offentlig forvaltning og en politisk og administrativ ledelse og ansatte i øvrigt også i de offentlige myndigheder, der arbejder effektivt og sagligt, må det konstateres, at ikke i alle tilfælde fungerer tingene lige tilfredsstillende og efter hensigten.
Selv om offentligt ansatte har pligt til at sige fra over for ulovligheder eller beskytte deres ret til at fremkomme med kritiske meningstilkendegivelser i offentligheden om emner inden for deres eget arbejdsområde, så kan det konstateres, at der alligevel med mellemrum sker ting, som ikke burde være sket.
Eksempler som afsløringen i Farum Kommune og andre, der har været bare inden for de seneste år, viser, at der er behov for offentligt ansattes ytringsfrihed og åbenheden i den offentlige forvaltning.
Men vi erkender, at sikringen af den åbenhed kan være en svær størrelse at håndtere.
Vi er umiddelbart bekymrede ved at gå ind med lovgivning på dette område for at sikre en allerede bestående rettighed, og vi er ikke overbeviste om, at det vil sikre en klarere retstilstand.
Udgangspunktet for os er derfor nødvendigheden af at fare med lempe og udvise en høj grad af tænksomhed for at sikre, at vi også reelt opnår det, vi gerne vil, nemlig dels sikre offentligt ansatte deres frihed og forpligtelse til at udnytte deres ytringsfrihed for at få en for borgerne åben kvalitativ og seriøs debat, dels for at sikre, at uredeligheder, som vi har set, og direkte misbrug kommer frem i lyset, uden at det bliver på bekostning af den enkelte offentligt ansatte.
Vores opfattelse er derfor også, at dette område kræver mere tænksomhed og overvejelse, end der er lagt op til i SF's forslag, ikke mindst forslaget om meddeleret kræver nøjere overvejelser.
Hermed er vi ikke kritisk indstillet over for SF's fremsatte forslag, men vi ønsker blot at overveje det endnu nøjere, for som det også er sagt tidligere, er der tale om meget omfattende lovgivning, som kræver en meget stærk præcision, hvis vi skal anvende det på det her område.
Dermed vil jeg også igen afslutningsvis sige, at vi finder det stærkt tilfredsstillende, at justitsministeren har tilkendegivet, at man ønsker at overveje det her område nøje.
Vi deler principperne i forslaget fra SF, men finder, at det er nødvendigt, at vi tænker os om en ekstra gang, og det arbejde deltager Socialdemokratiet gerne i og ser frem til de overvejelser, som Jens Peter Christensen-udvalget måtte komme frem til.